b'\n_START_ARTICLE_\nKuopa\n_START_SECTION_\nD. Britanijos armija\n_START_PARAGRAPH_\nBritanijos armijoje p\xc4\x97stinink\xc5\xb3 batalion\xc4\x85 sudaran\xc4\x8dios \xc5\xa1auli\xc5\xb3 kuopos \xc5\xbeymimos raid\xc4\x97mis (paprastai \xe2\x80\x93 A, B, C). Batalione taip pat b\xc5\xabna \xc5\xa1tabo kuopa (headquarters company) ir palaikymo (sunki\xc5\xb3j\xc5\xb3 ginkl\xc5\xb3) kuopa. Tuo tarpu \xc5\xbevalgybos korpuso (Intelligence Corps), Karali\xc5\xa1kojo armijos medicinos korpuso (Royal Army Medical Corps), Karali\xc5\xa1kosios karo policijos (Royal Military Police), Karali\xc5\xa1k\xc5\xb3j\xc5\xb3 Elektros ir Mechanikos In\xc5\xbeinieri\xc5\xb3 (Royal Electrical and Mechanical Engineers) kuopos turi individualius numerius._NEWLINE_Karali\xc5\xa1kajame tank\xc5\xb3 korpuse (Royal Armoured Corps), Karali\xc5\xa1kojoje in\xc5\xbeinerijoje (Royal Engineers), Karali\xc5\xa1kajame ry\xc5\xa1i\xc5\xb3 korpuse (Royal Corps of Signals), Armijos oro korpuse (Army Air Corps), SAS (Special Air Service) ir Karali\xc5\xa1kajame logistikos korpuse (Royal Logistic Corps) kuopas atitinka eskadronai (squadrons), Karali\xc5\xa1kojoje artilerijoje \xe2\x80\x93 baterijos (batteries)._NEWLINE_Brit\xc5\xb3 armijoje kuopoms paprastai vadovauja majorai, o j\xc5\xb3 pavaduotojai b\xc5\xabna kapitonai. \xc5\xa0i tvarka susiformavo po Antrojo pasaulinio karo, iki tol p\xc4\x97stinink\xc5\xb3 kuopoms paprastai vadovaudavo kapitonai, o kit\xc5\xb3 kariuomen\xc4\x97s r\xc5\xab\xc5\xa1i\xc5\xb3 kuopoms da\xc5\xbeniausiai majorai (o atskirosioms kuopoms beveik visada vadovavo majorai).\n_START_SECTION_\nKanados armija\n_START_PARAGRAPH_\nKanados armijos strukt\xc5\xabra labai atitinka Brit\xc5\xb3 Armijos tradicij\xc4\x85. Kanados p\xc4\x97stinink\xc5\xb3 batalion\xc4\x85 sudaro 3-4 \xc5\xa1auli\xc5\xb3 kuopos, \xc5\xbeymimos raid\xc4\x97mis (A kuopa, B kuopa ir t. t.), kovinio palaikymo kuopa (Combat Support Company) ir administracinio palaikymo kuopa (Administration Support Company). Kovinio palaikymo kuop\xc4\x85 sudaro \xc5\xbevalgybos b\xc5\xabrys (Recce Platoon), pionieri\xc5\xb3 b\xc5\xabrys (Pioneer Platoon), \xc5\xa1tabo ir ry\xc5\xa1i\xc5\xb3 b\xc5\xabrys (HQ and Signals platoon), prie\xc5\xa1tankinis b\xc5\xabrys, minosvaid\xc5\xbei\xc5\xb3 b\xc5\xabrys. Administracinio palaikymo kuop\xc4\x85 sudaro batalionui b\xc5\xabtini specialistai \xe2\x80\x93 vir\xc4\x97jai, transporto technikai, tiek\xc4\x97jai, medikai ir t. t.\n_START_SECTION_\nJAV armija\n_START_PARAGRAPH_\nJAV armijoje p\xc4\x97stinink\xc5\xb3 kuopos sudarytos i\xc5\xa1 trij\xc5\xb3 \xc5\xa1auli\xc5\xb3 b\xc5\xabri\xc5\xb3 (rifle platoons) ir sunki\xc5\xb3j\xc5\xb3 ginkl\xc5\xb3 b\xc5\xabrio. Tank\xc5\xb3 kuop\xc4\x85 paprastai sudaro trys tank\xc5\xb3 b\xc5\xabriai ir vadovavimo grup\xc4\x97. P\xc4\x97stinink\xc5\xb3 kuopoms paprastai vadovauja kapitonai. Atitinkami artilerijos daliniai vadinami baterijomis (battery), o kavalerijos \xe2\x80\x93 troops._NEWLINE_Batalion\xc4\x85 sudaran\xc4\x8dios kuopos \xc5\xbeymimos raid\xc4\x97mis (pvz., 15-ojo \xc5\xa1auli\xc5\xb3 pulko 1-ojo bataliono A kuopa). Raid\xc4\x97s paprastai tariamos pagal NATO fonetin\xc4\x99 ab\xc4\x97c\xc4\x97l\xc4\x99 (B kuopa \xe2\x80\x93 tai Bravo kuopa, E kuopa \xe2\x80\x93 Echo kuopa ir pan.)._NEWLINE_Kuopos dyd\xc5\xbeio dalinius paprastai sudaro 4-6 b\xc5\xabriai (kiekvienam vadovauja leitenantas). Kai kurios kautyni\xc5\xb3 palaikymo kuopos gali tur\xc4\x97ti 7 ir daugiau b\xc5\xabri\xc5\xb3. Pvz., Transportinio terminalo aptarnavimo kuopa (Transportation Terminal Service Company) paprastai turi du laivinius b\xc5\xabrius (Ship Platoons), du krantinius b\xc5\xabrius (Shore Platoons), vien\xc4\x85 dokumentavimo b\xc5\xabr\xc4\xaf (Documentation Platoon), vien\xc4\x85 technin\xc4\x97s prie\xc5\xbei\xc5\xabros b\xc5\xabr\xc4\xaf (Maintenance Platoon) ir \xc5\xa1tabo b\xc5\xabr\xc4\xaf (Headquarters Platoon). \xc5\xa0ios kuopos b\xc5\xabriams vadovauja vyresnieji leitenantai, o pa\xc4\x8diai kuopai \xe2\x80\x93 majoras._NEWLINE_Kai kuriuose daliniuose kapitonai vadovauja b\xc5\xabriams, pvz., aviacijos b\xc5\xabriams ir specialiosios paskirties dalini\xc5\xb3 b\xc5\xabriams. Prie\xc5\xbeastis \xe2\x80\x93 tokie b\xc5\xabriai turi toki\xc4\x85 kovin\xc4\x99 gali\xc4\x85, kad jiems reikia labiau patyrusio vado, negu leitenantas. Atitinkamiems batalionams vadovauja papulkininkiai (pulkininkai leitenantai).'